Basketballen hopper. Flere gamle kørestole ruller rundt i en lang slange. Og en kø af glade børn står for enden af en airtrack, hvor de tålmodigt venter på, at det bliver deres tur. 38 børn i alderen syv til 12 år er i denne uge samlet på Onsild Idrætsefterskole, hvor de deltager på Blå Kors´ årlige sommerlejr for børn fra trange kår. - Der er slik, hyggelige værelser og man har rigtig gode venner, siger 9-årige Shahin Olsen. Han har allerede efter få dage fået flere venner. Ligesom 12-årige Line Ilved Larsen. - Vi hygger, spiller spil og laver en masse aktiviteter, siger hun. Flere på venteliste Shahin Olesen og Line Illved Larsen er to af de i alt 232 børn, der i løbet af sommeren er på sommerlejr hos Blå Kors. Men endnu flere børn er på venteliste. 246 er det aktuelle antal børn på venteliste, efter få har meldt afbud op til lejrenes start. Det betyder, at flere må gå en sommer i vente uden sommerlejr på programmet. - Vi har meget hurtigere fået pladserne fyldt op, og folk har været hurtigere ude, siger Karen Klemmed Hviid, der er ferielejrchef i Blå Kors. Stigende priser og to års coronanedlukning har ifølge Blå Kors gjort sommerlejrene mere populære end tidligere, og i hele landet er sommerlejrene søgt som aldrig før. - Gruppen af mennesker, som har brug for hjælp, er blevet større, og vi oplever også, at den hjælp, man har brug for, er blevet omsiggribende. Det er klart, når priserne på mælk, smør, el, vand og varme stiger, så bliver den her gruppe ramt, fortalte chef for kommunikation og CSR hos Blå Kors Danmark, Thomas Røddik Korneliussen, søndag til TV Midtvest. - Det er hårdt På grund af den stigende efterspørgsel på en plads på en af årets sommerlejre, har flere familier og børn måttet se et afslag som svaret på deres ansøgning. Det skete blandt andet for familien Jensen fra Simested ved Aalestrup, der ikke kunne få en plads på en af Dansk Folkehjælps sommerlejre. - Det er hårdt, og man bliver ked af, at man ikke har råd til det, sagde Anita Mie Christensen Jensen søndag til TV Midtvest. - Det er jo vildt træls, men så må man se, om man kan få lavet et eller andet, som også er sjovt, fortalte 10-årige Filippa Jensen søndag til TV Midtvest. Du kan se mere til familien Jensen i videoen her: I Blå Kors har de også måttet sige til flere familier, at deres barn i år ikke kan komme på sommerlejr på grund af den stigende efterspørgsel, og det ærgrer ferielejrchefen. - Det er hårdt at give afslag, for vi ved bare, hvor stor betydning det har, når vi kommer afsted, så det er rigtig ærgerligt, siger Karen Klemmed Hviid. Flere donationer og flere hænder I Blå Kors håber de dog, at de kan barbere lidt af ventelisten til næste år, men det er ikke bare med et trylleslag, det kan lade sig gøre, for det vil kræve flere donationer og flere hænder. - Kan vi rekruttere flere frivillige, så kan vi lave nogle flere lejre, men vi har en norm, der hedder højst to børn per voksen. Derfor er det heller ikke sådan, at vi bare fra den ene dag eller måned til den anden kan sige, at vi laver en ekstra lejr, siger Karen Klemmed Hviid. Sommerlejren i Onsild er kun lige begyndt, og der er masser aktiviteter og lege at se frem til for børnene, men en ting overgår alt andet. Hvad glæder du dig mest til på den her sommerlejr? - Djurs Sommerland selvfølgelig, svarer Shahin Olsen.

Opsummering:
På Onsild Idrætsfterskole er 38 børn samlet til Blå Kors' sommerlejr. Sommerlejrene er et tilbud til børn fra trange kår, og netop i år er efterspørgslen på en plads større end nogensinde.